ეფემია პომერანიელი
ეფემია პომერანიელი (გერმ. Euphemia von Pommern, დან. Eufemia af Pommern; დ. 1285 — გ. 26 ივლისი, 1330) — დანიის დედოფალი 1320-26 და 1329-30 წლებში როგორც კრისტოფერ II-ის მეუღლე. იგი იყო პომერანიის ჰერცოგ ბოგისლავ IV-ისა და მისი მეორე ცოლის, მარგარეტ რიუგენელის ასული. ეფემია კრისტოფერს ცოლად 1300 წელს გაჰყვა. ეს იყო წმინდა წყლის პოლიტიკური ქორწინება, რათა კრისტოფერს მიეღო მხარდაჭერა ეფემიას მშობლებისა და ზოგადად ჩრდილო გერმანიისაგან. დედოფალ ეფემიას შესახებ ბევრი არაფერია ცნობილი. ეფემიასა და კრისტოფერს ექვსი საერთო შვილი ჰყავდათ: მარგრეტე (1305-1340), ცოლად გაჰყვა ბრანდენბურგის მარკგრაფსა და ბავარიის ჰერცოგ ლუდვიგ V-ს, თუმცა შვილები არ ჰყოლია; ერიკი (1307-1331), მამის თანამმართველი 1321-26 და 1329-31 წლებში. ცოლად შეირთო ელიზაბეთ ჰოლშტაინ-რენდსბურგელი, მაგრამ შვილები არ ჰყოლია; ოტო (1310-1347), ლოლანისა და ესტონეთის ჰერცოგი, გარდაიცვალა დაუოჯახებელი; აგნესი (1312), დაიღუპა ჩვილი; ჰეილვიგი (1315), დაიღუპა ჩვილი; ვალდემარ IV (1320-1375), დანიის ბოლო მეფე ესტრიდსენთა დინასტიიდან 1332-75 წლებში, ცოლად შეირთო ჰელვიგ შლეზვიგელი, რომელთანაც შეეძინა დანიის, ნორვეგიისა და შვედეთის გამაერთიანებელი დედოფალი მარგრეტე I; იგი დაკრძალულია სორის სააბატოში.